b"\n_START_ARTICLE_\nBelgia\n_START_SECTION_\nIstorie\n_START_PARAGRAPH_\nNumele de \xe2\x80\x9eBelgia\xe2\x80\x9d provine din Gallia Belgica, numele unei provincii romane din nordul Galiei care, \xc3\xaenainte de invazia roman\xc4\x83 din 100 \xc3\xae.e.n., era locuit\xc4\x83 de Belgae, un amestec de popula\xc8\x9bii celtice \xc8\x99i germanice.O migra\xc8\x9bie treptat\xc4\x83 a francilor germanici \xc3\xaen secolul al V-lea a adus zona sub domina\xc8\x9bia regilor merovingieni. Schimbarea treptat\xc4\x83 a echilibrului puterilor \xc3\xaen secolul al VIII-lea a dus la evolu\xc8\x9bia regatului franc \xc3\xaen Imperiul Carolingian.Tratatul de la Verdun din 843 a \xc3\xaemp\xc4\x83r\xc8\x9bit regiunea \xc3\xaen Francia de Mijloc \xc8\x99i cea de Vest \xc8\x99i astfel \xc3\xaentr-o mul\xc8\x9bime de fiefuri mai mult sau mai pu\xc8\x9bin independente care, \xc3\xaen Evul Mediu, au fost vasale fie regelui Fran\xc8\x9bei, fie \xc3\xaemp\xc4\x83ratul Sf\xc3\xa2ntului Imperiu Roman._NEWLINE_Multe dintre aceste fiefuri s-au unit \xc3\xaen cadrul \xc8\x9a\xc4\x83rilor de Jos Burgunde \xc3\xaen secolele al XIV-lea \xc8\x99i al XV-lea.\xc3\x8emp\xc4\x83ratul Carol\xc2\xa0al\xc2\xa0V-lea a extins uniunea personal\xc4\x83 a celor \xc8\x98aptesprezece Provincii \xc3\xaen anii 1540, f\xc4\x83c\xc3\xa2nd din ele mai mult dec\xc3\xa2t o uniune personal\xc4\x83, prin Pragmatica Sanc\xc8\x9biune din 1549 \xc8\x99i \xc8\x99i-a sporit influen\xc8\x9ba asupra Principatului Eclesiastic de Li\xc3\xa8ge.R\xc4\x83zboiul de Optzeci de Ani (1568\xe2\x80\x931648) a \xc3\xaemp\xc4\x83r\xc8\x9bit \xc8\x9a\xc4\x83rile de Jos \xc3\xaen Provinciile Unite (\xc3\xaen nord, Belgica Foederata \xc3\xaen latin\xc4\x83, \xe2\x80\x9e\xc8\x9a\xc4\x83rile de Jos Federate\xe2\x80\x9d) \xc8\x99i \xc8\x9a\xc4\x83rile de Jos Meridionale (Belgica Regia, \xe2\x80\x9e\xc8\x9a\xc4\x83rile de Jos Regale\xe2\x80\x9d). Cele din urm\xc4\x83 au fost guvernate succesiv de c\xc4\x83tre habsburgii spanioli \xc8\x99i de c\xc4\x83tre cei austrieci \xc8\x99i se \xc3\xaentindea pe mare parte din teritoriul Belgiei moderne. Acesta a fost teatrul de opera\xc8\x9biuni \xc3\xaen R\xc4\x83zboiul Franco-Spaniol \xc8\x99i cel Franco-Austriac \xc3\xaen secolele al XVII-lea \xc8\x99i al XVIII-lea. Dup\xc4\x83 campaniile din 1794 din cadrul R\xc4\x83zboaielor Revolu\xc8\x9biei Franceze, \xc8\x9a\xc4\x83rile de Jos\xe2\x80\x94inclusiv teritoriile care nu fuseser\xc4\x83 vreodat\xc4\x83 sub domina\xc8\x9bie Habsburgic\xc4\x83, cum ar fi Principatul Eclesiastic de Li\xc3\xa8ge\xe2\x80\x94au fost anexate de Prima Republic\xc4\x83 Francez\xc4\x83, pun\xc3\xa2nd cap\xc4\x83t domina\xc8\x9biei austriece \xc3\xaen regiune. Reunificarea \xc8\x9a\xc4\x83rilor de Jos sub numele de Regatul Unit al \xc8\x9a\xc4\x83rilor de Jos a avut loc dup\xc4\x83 dezmembrarea Primului Imperiu Francez \xc3\xaen 1815._NEWLINE_Revolu\xc8\x9bia Belgian\xc4\x83 din 1830 a dus la \xc3\xaenfiin\xc8\x9barea Belgiei independente, catolice, burgheze, neutre \xc8\x99i oficial francofone, condus\xc4\x83 de un guvern provizoriu \xc8\x99i un congres na\xc8\x9bional._NEWLINE_De la instalarea lui Leopold\xc2\xa0I ca rege la 21 iulie  1831 (ast\xc4\x83zi s\xc4\x83rb\xc4\x83torit\xc4\x83 ca zi na\xc8\x9bional\xc4\x83 a Belgiei), Belgia este o monarhie constitu\xc8\x9bional\xc4\x83 \xc8\x99i democra\xc8\x9bie parlamentar\xc4\x83, cu o constitu\xc8\x9bie secular\xc4\x83 bazat\xc4\x83 pe codul napoleonian. De\xc8\x99i ini\xc8\x9bial restr\xc3\xa2ns, votul universal pentru b\xc4\x83rba\xc8\x9bi a fost introdus dup\xc4\x83 greva general\xc4\x83 din 1893 (cu vot plural p\xc3\xa2n\xc4\x83 \xc3\xaen 1919) \xc8\x99i pentru femei dup\xc4\x83 1949._NEWLINE_Principalele partide politice din secolul al XIX-lea au fost Partidul Catolic \xc8\x99i Partidul Liberal, Partidul Belgian al Muncii ap\xc4\x83r\xc3\xa2nd c\xc4\x83tre sf\xc3\xa2r\xc8\x99itul veacului. Franceza a fost la \xc3\xaenceput singura limb\xc4\x83 oficial\xc4\x83 adoptat\xc4\x83 de nobilime \xc8\x99i de burghezie. Treptat, ea \xc8\x99i-a pierdut importan\xc8\x9ba, neerlandeza fiind \xc8\x99i ea recunoscut\xc4\x83. Recunoa\xc8\x99terea a devenit oficial\xc4\x83 \xc3\xaen 1898, iar \xc3\xaen 1967 a fost acceptat\xc4\x83 versiunea Constitu\xc8\x9biei \xc3\xaen limba neerlandez\xc4\x83._NEWLINE_Conferin\xc8\x9ba de la Berlin din 1885 a cedat controlul asupra Statului Independent Congo regelui Regele Leopold\xc2\xa0al\xc2\xa0II-lea ca posesiune personal\xc4\x83 a sa. Din 1900 au ap\xc4\x83rut \xc3\xaengrijor\xc4\x83ri pe plan interna\xc8\x9bional cu privire la tratamentul extrem \xc8\x99i s\xc4\x83lbatic aplicat popula\xc8\x9biei congoleze sub Leopold\xc2\xa0al\xc2\xa0II-lea, pentru care Congo era \xc3\xaen principal o surs\xc4\x83 de venit din produc\xc8\x9bia de filde\xc8\x99 \xc8\x99i cauciuc. \xc3\x8en 1908, aceast\xc4\x83 indignare a determinat statul belgian s\xc4\x83 \xc3\xae\xc8\x99i asume responsabilitatea pentru guvernarea coloniei, denumit\xc4\x83 de atunci Congo Belgian._NEWLINE_Germania a invadat Belgia \xc3\xaen 1914 \xc3\xaen contextul Planului Schlieffen \xc8\x99i mare parte din luptele de pe Frontul de Vest din Primul R\xc4\x83zboi Mondial au avut loc \xc3\xaen partea de vest a \xc8\x9b\xc4\x83rii. Primele luni ale conflagra\xc8\x9biei au fost denumite Violul Belgiei din cauza atrocit\xc4\x83\xc8\x9bilor germane. Belgia a preluat coloniile germane Ruanda-Urundi (ast\xc4\x83zi, Rwanda \xc8\x99i Burundi) \xc3\xaen timpul r\xc4\x83zboiului, iar ele au fost \xc3\xaencredin\xc8\x9bate Belgiei \xc3\xaen 1924 prin mandat al Ligii Na\xc8\x9biunilor. Dup\xc4\x83 r\xc4\x83zboi, districtele prusace Eupen \xc8\x99i Malmedy au fost anexate de Belgia \xc3\xaen 1925, aduc\xc3\xa2nd \xc3\xaen grani\xc8\x9bele \xc8\x9b\xc4\x83rii o minoritate germanofon\xc4\x83._NEWLINE_\xc8\x9aara a fost din nou invadat\xc4\x83 de Germania \xc3\xaen 1940 \xc8\x99i a fost ocupat\xc4\x83 p\xc3\xa2n\xc4\x83 la eliberarea sa de c\xc4\x83tre Alia\xc8\x9bi \xc3\xaen 1944. Dup\xc4\x83 al Doilea R\xc4\x83zboi Mondial, o grev\xc4\x83 general\xc4\x83 l-a obligat pe Leopold\xc2\xa0al III-lea, pe care mul\xc8\x9bi \xc3\xael considerau un colaborator al germanilor \xc3\xaen timpul r\xc4\x83zboiului, s\xc4\x83 abdice \xc3\xaen 1951. Congo Belgian a dob\xc3\xa2ndit independen\xc8\x9ba \xc3\xaen 1960 \xc3\xaen timpul Crizei Congoleze;_NEWLINE_Ruanda-Urundi a ob\xc8\x9binut \xc8\x99i ea independen\xc8\x9ba dup\xc4\x83 doi ani. Belgia a aderat la NATO ca membru fondator \xc8\x99i a format grupul de \xc8\x9b\xc4\x83ri Benelux \xc3\xaempreun\xc4\x83 cu \xc8\x9a\xc4\x83rile de Jos \xc8\x99i Luxemburg. Belgia a devenit unul dintre cei \xc8\x99ase membri fondatori ai Comunit\xc4\x83\xc8\x9bii Europene a C\xc4\x83rbunelui \xc8\x99i O\xc8\x9belului \xc3\xaen 1951 \xc8\x99i a Comunit\xc4\x83\xc8\x9bii Europene pentru Energie Atomic\xc4\x83 \xc8\x99i Comunit\xc4\x83\xc8\x9bii Economice Europene, \xc3\xaenfiin\xc8\x9bat\xc4\x83 \xc3\xaen 1957. Cea din urm\xc4\x83 este actualmente Uniunea European\xc4\x83, ale c\xc4\x83rei principale instritu\xc8\x9bii administraive, \xc3\xaentre care Comisia European\xc4\x83, Consiliul Uniunii Europene \xc8\x99i sesiunile extraordinare ale Parlamentului European, \xc3\xae\xc8\x99i au sediul \xc3\xaen Belgia.\n_START_SECTION_\nPolitic\xc4\x83\n_START_PARAGRAPH_\nBelgia este o monarhie constitu\xc8\x9bional\xc4\x83 \xc8\x99i popular\xc4\x83 \xc8\x99i o democra\xc8\x9bie parlamentar\xc4\x83. Parlamentul federal bicameral este format din Senat \xc8\x99i Camera Reprezentan\xc8\x9bilor. Prima dintre ele este format\xc4\x83 din 40 de politicieni ale\xc8\x99i direct \xc8\x99i din 21 de reprezentan\xc8\x9bi numi\xc8\x9bi de cele 3 parlamente comunitare, 10 senatori coopta\xc8\x9bi (ale\xc8\x99i de al\xc8\x9bi senatori) \xc8\x99i copiii regelui, care sunt senatori de drept \xc8\x99i care \xc3\xaen practic\xc4\x83 nu voteaz\xc4\x83. Cei 150 de reprezentan\xc8\x9bi din Camer\xc4\x83 sunt ale\xc8\x99i dup\xc4\x83 un sistem propor\xc8\x9bional \xc3\xaen 11 circumscrip\xc8\x9bii electorale. Belgia are vot obligatoriu \xc8\x99i din acest motiv are una dintre cele mai mari prezen\xc8\x9be la urne din lume._NEWLINE_Regele (actualmente Filip) este \xc8\x99eful statului, de\xc8\x99i are prerogative limitate. El nume\xc8\x99te mini\xc8\x99trii, inclusiv prim-ministrul, dac\xc4\x83 ace\xc8\x99tia au primit vot de \xc3\xaencredere din partea Camerei Reprezentan\xc8\x9bilor pentru a forma guvernul federal. Consiliul de Mini\xc8\x99tri este format din cel mult cincisprezece membri. Cu posibila excep\xc8\x9bie a prim-ministrului, Consiliul de Mini\xc8\x99tri trebuie s\xc4\x83 fie compus dintr-un num\xc4\x83r egal de membri francofoni \xc8\x99i neerlandofoni._NEWLINE_Sistemul judiciar se bazeaz\xc4\x83 pe codul civil ce \xc3\xae\xc8\x99i are originea \xc3\xaen codul napoleonian. Curtea de Casa\xc8\x9bie este instan\xc8\x9ba suprem\xc4\x83, av\xc3\xa2nd subordonat\xc4\x83 Curtea de Apel._NEWLINE_Institu\xc8\x9biile politice ale Belgiei sunt complexe; mare parte din puterea politic\xc4\x83 este organizat\xc4\x83 \xc3\xaen jurul nevoii de a reprezenta principalele comunit\xc4\x83\xc8\x9bi culturale ale \xc8\x9b\xc4\x83rii._NEWLINE_De pe la 1970, principalele partide politice belgiene s-au \xc3\xaemp\xc4\x83r\xc8\x9bit \xc3\xaen componente distincte ce reprezint\xc4\x83 \xc3\xaen principal interesele lingvistice \xc8\x99i politice ale comunit\xc4\x83\xc8\x9bilor._NEWLINE_Marile partide din fiecare comunitate, de\xc8\x99i apropiate de centrul politic, apar\xc8\x9bin a trei grupuri principale: cre\xc8\x99tin-democra\xc8\x9bii, liberalii, \xc8\x99i social-democra\xc8\x9bii._NEWLINE_Alte partide notabile s-au \xc3\xaenfiin\xc8\x9bat mult dup\xc4\x83 jum\xc4\x83tatea secolului al XX-lea, \xc3\xaen principal \xc3\xaen jurul unor tematici lingvistice, na\xc8\x9bionaliste sau ecologiste sau pe agende liberale de ni\xc8\x99\xc4\x83._NEWLINE_O serie de guverne de coali\xc8\x9bie de orientare cre\xc8\x99tin-democrat\xc4\x83 \xc3\xaenceput\xc4\x83 \xc3\xaen 1958 s-a rupt \xc3\xaen 1999 dup\xc4\x83 criza dioxinei, un mare scandal legat de contaminarea alimentelor._NEWLINE_A ap\xc4\x83rut o \xe2\x80\x9ecoali\xc8\x9bie-curcubeu\xe2\x80\x9d de \xc8\x99ase partide: liberali, verzi \xc8\x99i social democra\xc8\x9bi flamanzi \xc8\x99i francofoni._NEWLINE_Ulterior, \xe2\x80\x9ecoali\xc8\x9bia violet\xe2\x80\x9d a liberalilor \xc8\x99i social-democra\xc8\x9bilor s-a format \xc3\xaen urma dispari\xc8\x9biei din Parlament a verzilor dup\xc4\x83 alegerile din 2003._NEWLINE_Guvernul condus de premierul Guy Verhofstadt \xc3\xaentre 1999 \xc8\x99i 2007 a guvernat cu bugete echilibrate, cu unele reforme fiscale, o reform\xc4\x83 a pie\xc8\x9bei muncii, a planificat o reducere a utiliz\xc4\x83rii energiei nucleare \xc8\x99i a ini\xc8\x9biat legi ce permiteau anchetarea mai agresiv\xc4\x83 a crimelor de r\xc4\x83zboi \xc8\x99i erau mai indulgente cu utilizarea drogurilor u\xc8\x99oare. Restric\xc8\x9biile asupra eutanasiei au fost reduse \xc8\x99i c\xc4\x83s\xc4\x83toriile \xc3\xaentre persoane de acela\xc8\x99i sex au fost legalizate. Guvernul a promovat diploma\xc8\x9bia activ\xc4\x83 \xc3\xaen Africa \xc8\x99i s-a opus invad\xc4\x83rii Irakului._NEWLINE_Coali\xc8\x9bia lui Verhofstadt a ob\xc8\x9binut rezultate slabe \xc3\xaen alegerile din iunie\xc2\xa02007. Timp de peste un an, \xc8\x9bara s-a aflat \xc3\xaentr-o criz\xc4\x83 politic\xc4\x83. Aceast\xc4\x83 criz\xc4\x83 a fost de a\xc8\x99a natur\xc4\x83 \xc3\xaenc\xc3\xa2t mul\xc8\x9bi observatori au speculat pe marginea unei posibile dezmembr\xc4\x83ri a Belgiei. Din 21 decembrie  2007 p\xc3\xa2n\xc4\x83 la 20 martie  2008, a fost \xc3\xaen func\xc8\x9bie, interimar, al treilea guvern Verhofstadt. Aceast\xc4\x83 coali\xc8\x9bie de cre\xc8\x99tin-democra\xc8\x9bi flamanzi \xc8\x99i francofoni, liberali flamanzi \xc8\x99i francofoni cu social-democra\xc8\x9bii francofoni a fost guvern interimar p\xc3\xa2n\xc4\x83 \xc3\xaen 20 martie  2008. \xc3\x8en acea zi, noul guvern, condus de cre\xc8\x99tin-democratul flamand Yves Leterme, c\xc3\xa2\xc8\x99tig\xc4\x83torul alegerilor federale din iunie 2007 , a depus jur\xc4\x83m\xc3\xa2ntul \xc3\xaen fa\xc8\x9ba regelui. La 15 iulie  2008, Leterme a anun\xc8\x9bat demisia guvernului s\xc4\x83u, \xc3\xaentruc\xc3\xa2t nu realizase niciun progres \xc3\xaen ce prive\xc8\x99te reformele constitu\xc8\x9bionale, dar a continuat s\xc4\x83 r\xc4\x83m\xc3\xa2n\xc4\x83 \xc3\xaen func\xc8\x9bie._NEWLINE_\xc3\x8en decembrie 2008, el a oferit din nou demisia guvernului \xc3\xaen urma crizei declan\xc8\x99ate de v\xc3\xa2nzarea grupului financiar Fortis c\xc4\x83tre BNP Paribas. De aceast\xc4\x83 dat\xc4\x83, demisia i-a fost acceptat\xc4\x83 iar cre\xc8\x99tin-democratul flamand Herman Van Rompuy a depus jur\xc4\x83m\xc3\xa2ntul ca prim ministru la 30 decembrie  2008._NEWLINE_Dup\xc4\x83 ce Herman Van Rompuy a fost desemnat ca pre\xc8\x99edinte al Consiliului European la 19 noiembrie  2009, el a prezentat demisia guvernului la 25 noiembrie  2009. Dup\xc4\x83 c\xc3\xa2teva ore, a depus jur\xc4\x83m\xc3\xa2ntul noul guvern condus de primul ministru Yves Leterme. La 22 aprilie  2010, Leterme a oferit din nou demisia guvernului dup\xc4\x83 ce unul dintre partenerii de coali\xc8\x9bie, OpenVLD, s-a retras de la guvernare, iar la 26 aprilie  2010 regele Albert i-a acceptat demisia._NEWLINE_Alegerile legislative din Belgia din 13 iunie  2010 au f\xc4\x83cut din gruparea na\xc8\x9bionalist\xc4\x83 flamand\xc4\x83 N-VA cel mai mare partid din Flandra, \xc8\x99i din Partidul Socialist\xc2\xa0\xe2\x80\x94 cel mai mare din Valonia. P\xc3\xa2n\xc4\x83 \xc3\xaen decembrie 2011, Belgia a fost guvernat\xc4\x83 de cabinetul interimar demisionar al lui Leterme, a\xc8\x99tept\xc3\xa2nd sf\xc3\xa2r\xc8\x99itul unor negocieri de formare a unui nou guvern. La 30 martie 2011, se stabilise un nou record mondial pentru perioada trecut\xc4\x83 f\xc4\x83r\xc4\x83 guvern oficial, dep\xc4\x83\xc8\x99ind chiar \xc8\x99i Irakul de imediat dup\xc4\x83 r\xc4\x83zboi. \xc3\x8en cele din urm\xc4\x83, \xc3\xaen decembrie 2011, a depus jur\xc4\x83m\xc3\xa2ntul guvernul actual condus de premierul socialist valon Elio Di Rupo.\n_START_SECTION_\nAutoritatea politic\xc4\x83\n_START_PARAGRAPH_\nGuvernul federal p\xc4\x83streaz\xc4\x83 autoritatea asupra chestiunilor comune: justi\xc8\x9bia, ap\xc4\x83rarea, poli\xc8\x9bia federal\xc4\x83, energia nuclear\xc4\x83, politica monetar\xc4\x83, datoria public\xc4\x83, securitatea social\xc4\x83 \xc8\x99i controleaz\xc4\x83 o parte important\xc4\x83 a finan\xc8\x9belor publice, sistemului de s\xc4\x83n\xc4\x83tate \xc8\x99i a politicii interna\xc8\x9bionale. Po\xc8\x99ta \xc8\x99i Societatea de c\xc4\x83i ferate sunt companii na\xc8\x9bionale de\xc8\x9binute de stat, care sunt \xc3\xaen responsabilitatea guvernului federal. Guvernul federal este responsabil de obliga\xc8\x9biile Belgiei \xc3\xaen cadrul UE \xc8\x99i a OTAN._NEWLINE_Comunit\xc4\x83\xc8\x9bile \xc3\xae\xc8\x99i exercit\xc4\x83 autoritatea \xc3\xaen cadrul unui teritoriu bine definit de frontiere lingvistice. Ini\xc8\x9bial competen\xc8\x9bele acestora erau legate de chestiunile lingvistice: educa\xc8\x9bie, cultur\xc4\x83, mijloacele de informare \xc3\xaen mas\xc4\x83 \xc8\x99i utilizarea limbii. Treptat acestora le-au fost transferate alte competen\xc8\x9be care nu sunt direct legate de chestiunile lingvistice: s\xc4\x83n\xc4\x83tate (medicin\xc4\x83 general\xc4\x83 \xc8\x99i preventiv\xc4\x83), asisten\xc8\x9b\xc4\x83 social\xc4\x83 (protec\xc8\x9bia tinerilor, ajutor acordat familiilor, servicii de asisten\xc8\x9b\xc4\x83 a imigran\xc8\x9bilor, etc.)._NEWLINE_Regiunile au autoritate \xc3\xaen chestiuni legate de teritoriu. Acestea includ economia, agricultura, lucr\xc4\x83ri publice, energie, transport, politica de gestionare a apei, a mediului, a locuin\xc8\x9belor, planificarea ora\xc8\x99elor \xc8\x99i regional\xc4\x83, conservarea naturii \xc8\x99i comer\xc8\x9bul exterior. Regiunile supravegheaz\xc4\x83 provinciile, comunele \xc8\x99i companiile de utilit\xc4\x83\xc8\x9bi intercomunale.\n_START_SECTION_\nGeografie\n_START_PARAGRAPH_\nBelgia se \xc3\xaenvecineaz\xc4\x83 cu Fran\xc8\x9ba (pe 620\xc2\xa0km), Germania (pe 167\xc2\xa0km), Luxemburg (pe 148\xc2\xa0km) \xc8\x99i cu \xc8\x9a\xc4\x83rile de Jos (450\xc2\xa0km). Suprafa\xc8\x9ba sa total\xc4\x83, inclusiv apele de suprafa\xc8\x9b\xc4\x83, este de 33.990 kilometri p\xc4\x83tra\xc8\x9bi; suprafa\xc8\x9ba uscatului este de 30.528\xc2\xa0km\xc2\xb2. Ea se afl\xc4\x83 \xc3\xaentre latitudinile de 49\xc2\xb0 \xc8\x99i 53\xc2\xb0 N, \xc8\x99i \xc3\xaentre longitudinile de 2\xc2\xb0 \xc8\x99i 7\xc2\xb0 E._NEWLINE_Belgia are trei regiuni geografice principale: c\xc3\xa2mpia litoral\xc4\x83 din nord-vest \xc8\x99i platoul central apar\xc8\x9bin ambele bazinului Anglo-Belgian; \xc3\xaen\xc4\x83l\xc8\x9bimile Ardenilor din sud-est fac parte din centura orogenic\xc4\x83 hercinic\xc4\x83. Bazinul Paris reprezint\xc4\x83 o a patra mic\xc4\x83 zon\xc4\x83 \xc3\xaen extremitatea sudic\xc4\x83 a Belgiei, Lorena Belgian\xc4\x83._NEWLINE_C\xc3\xa2mpia litoral\xc4\x83 const\xc4\x83 \xc3\xaen principal din dune \xc8\x99i poldere. Spre interiorul continentului, peisajul r\xc4\x83m\xc3\xa2ne neted \xc8\x99i urc\xc4\x83 u\xc8\x99or, c\xc3\xa2mpia fiind udat\xc4\x83 de numeroase ape, cu v\xc4\x83i fertile \xc8\x99i cu c\xc3\xa2mpia nord-estic\xc4\x83 Campine (Kempen). Dealurile \xc8\x99i podi\xc8\x99urile Ardenilor acoperite cu p\xc4\x83duri dese sunt mai st\xc3\xa2ncoase \xc8\x99i mai accidentate, cu pe\xc8\x99teri \xc8\x99i mici chei. \xc3\x8entinz\xc3\xa2ndu-se c\xc4\x83tre vest, \xc3\xaenspre Fran\xc8\x9ba, aceast\xc4\x83 zon\xc4\x83 este legat\xc4\x83 spre est de Eifelul din Germania prin platoul Hohes Venn, pe care se afl\xc4\x83 Signal de Botrange, cel mai \xc3\xaenalt punct al \xc8\x9b\xc4\x83rii, la 694\xc2\xa0m._NEWLINE_Clima este temperat-oceanic\xc4\x83, cu precipita\xc8\x9bii semnificative \xc3\xaen toate anotimpurile (Clasificarea K\xc3\xb6ppen: Cfb), ca \xc8\x99i mare parte din Europa de nord-vest. Temperatura medie este minim\xc4\x83 \xc3\xaen ianuarie la 3\xc2\xa0\xc2\xb0C \xc8\x99i maxim\xc4\x83 \xc3\xaen iulie la 18\xc2\xa0\xc2\xb0C. Precipita\xc8\x9biile medii lunare variaz\xc4\x83 de la 54\xc2\xa0mm \xc3\xaen februarie sau aprilie, la 78\xc2\xa0mm \xc3\xaen iulie. Mediile pe anii 2000\xe2\x80\x932006 prezint\xc4\x83 minime zilnice de temperatur\xc4\x83 de 7\xc2\xa0\xc2\xb0C \xc8\x99i maxime de 14\xc2\xa0\xc2\xb0C \xc8\x99i precipita\xc8\x9bii lunare de 74\xc2\xa0mm; acestea sunt cu circa 1\xc2\xa0\xc2\xb0C \xc8\x99i respectiv 10 milimetri mai mari dec\xc3\xa2t valorile normale pe ultima sut\xc4\x83 de ani._NEWLINE_Fitogeografic, Belgia se \xc3\xaemparte \xc3\xaentre provinciile Atlantic\xc4\x83 European\xc4\x83 \xc8\x99i Central-European\xc4\x83 din Regiunea Circumboreal\xc4\x83 a Regatului Boreal. Conform World Wide Fund for Nature, teritoriul Belgiei apar\xc8\x9bine ecoregiunii p\xc4\x83durilor de amestec atlantice. Datorit\xc4\x83 densit\xc4\x83\xc8\x9bii mari de popula\xc8\x9bie, pozi\xc8\x9biei sale \xc3\xaen centrul Europei de Vest \xc8\x99i a eforturilor politice inadecvate, Belgia se confrunt\xc4\x83 cu grave probleme ecologice. Un raport din 2003 sugereaz\xc4\x83 c\xc4\x83 apele naturale belgiene_NEWLINE_(de suprafa\xc8\x9b\xc4\x83 \xc8\x99i de subsol) au cea mai sc\xc4\x83zut\xc4\x83 calitate dintre toate cele 122 de \xc8\x9b\xc4\x83ri studiate._NEWLINE_\xc3\x8en Indicele-pilot al Performan\xc8\x9bei Ecologice pe 2006, Belgia a ob\xc8\x9binut un scor de 75,9% pentru presta\xc8\x9bie ecologic\xc4\x83 de ansamblu, fiind pe ultimul loc dintre toate \xc8\x9b\xc4\x83rile membre ale UE, de\xc8\x99i doar pe locul 39 din 133 de \xc8\x9b\xc4\x83ri.\n_START_SECTION_\nEconomie\n_START_PARAGRAPH_\nEconomia Belgiei \xc8\x99i infrastructura sunt puternic integrate cu cele ale Europei de Vest. Belgia este situat\xc4\x83 \xc3\xaen centrul unei regiuni puternic industrializate, ceea ce \xc3\xaei rezerv\xc4\x83 un loc printre primele zece \xc8\x9b\xc4\x83ri \xc3\xaen clasamentul comer\xc8\x9bului interna\xc8\x9bional. Economia este caracterizat\xc4\x83 de o for\xc8\x9b\xc4\x83 de munc\xc4\x83 foarte productiv\xc4\x83, un PIB ridicat \xc8\x99i exporturi importante. Principalele produse de import sunt: alimente, echipamente industriale, produse petroliere \xc8\x99i chimice, diamante brute, \xc3\xaembr\xc4\x83c\xc4\x83minte \xc8\x99i accesorii \xc8\x99i textile. Principalele produse de export sunt automobilele, produse alimentare, o\xc8\x9bel, produse petroliere, mase plastice, textile, diamante finisate._NEWLINE_Economia este puternic orientat\xc4\x83 spre sectorul serviciilor, dar prezint\xc4\x83 diferen\xc8\x9be regionale importante \xc3\xaentre Flandra, regiunea mai dinamic\xc4\x83, \xc8\x99i Valonia, regiune aflat\xc4\x83 \xc3\xaentr-o perioad\xc4\x83 postindustrial\xc4\x83 afectat\xc4\x83 de dezafectarea industriilor tradi\xc8\x9bionale. Ca unul dintre membrii fondatori ai Uniunii Europene, Belgia sprijin\xc4\x83 integrarea economic\xc4\x83 european\xc4\x83 \xc8\x99i politica de economie deschis\xc4\x83. \xc3\x8en 1999, Belgia a adoptat moneda EURO care a \xc3\xaenlocuit francul belgian definitiv \xc3\xaen 2002. Din 1922 Belgia \xc8\x99i Luxemburgul formeaz\xc4\x83 o zon\xc4\x83 economic\xc4\x83 comun\xc4\x83, iar din 1944 aceste \xc8\x9b\xc4\x83ri fac parte din zona economic\xc4\x83 Benelux._NEWLINE_Belgia a fost prima \xc8\x9bar\xc4\x83 din Europa Continental\xc4\x83 care a trecut printr-o perioad\xc4\x83 de revolu\xc8\x9bie industrial\xc4\x83 la \xc3\xaenceputul secolului XIX. P\xc3\xa2n\xc4\x83 la jum\xc4\x83tatea secolului XX regiunea minier\xc4\x83 \xc8\x99i metalurgic\xc4\x83 valon\xc4\x83 din jurul ora\xc8\x99elor Li\xc3\xa8ge \xc8\x99i Charleroi s-a dezvoltat puternic, \xc3\xaen timp ce Flandra a r\xc4\x83mas preponderent o regiune agrar\xc4\x83. Dup\xc4\x83 cel de-Al Doilea R\xc4\x83zboi Mondial, Gent \xc8\x99i Anvers s-au dezvoltat datorit\xc4\x83 industriei petrochimice \xc8\x99i a activit\xc4\x83\xc8\x9bilor portuare. Anii 1970 au reprezentat o perioad\xc4\x83 de recesiune datorit\xc4\x83 crizelor petroliere \xc8\x99i a declinului industriei metalurgice. Politica economic\xc4\x83 mai liberal\xc4\x83 din Flandra au deplasat centrul economic al \xc8\x9b\xc4\x83rii spre nord, acesta fiind concentrat actualmente \xc3\xaen regiunea Bruxelles-Louvain-Anvers-Gent._NEWLINE_\xc3\x8en intervalul 1990 \xe2\x80\x93 2009, Belgia a primit Investi\xc8\x9bii str\xc4\x83ine directe (ISD) de 830 de miliarde de dolari._NEWLINE_\xc3\x8en anul 2009, investi\xc8\x9biile str\xc4\x83ine directe \xc3\xaen Belgia au fost de 33,7 miliarde dolari, fa\xc8\x9b\xc4\x83 de 110 miliarde \xc3\xaen anul 2008.\n_START_SECTION_\nTransport\n_START_PARAGRAPH_\nBelgia este foarte bine conectat\xc4\x83 la re\xc8\x9belele vest-europene de transport. Dispune de peste 3500\xc2\xa0km de cale ferat\xc4\x83 din care aproximativ 3000\xc2\xa0km sunt electrifica\xc8\x9bi. Compania na\xc8\x9bional\xc4\x83 de transport feroviar este Societatea Na\xc8\x9bional\xc4\x83 de C\xc4\x83i Ferate Belgiene, care asigur\xc4\x83 majoritatea leg\xc4\x83turilor feroviare. Datorit\xc4\x83 densit\xc4\x83\xc8\x9bii ridicate a popula\xc8\x9biei, frecven\xc8\x9ba trenurilor este ridicat\xc4\x83 \xc8\x99i costul transportului este redus. Serviciile interna\xc8\x9bionale sunt realizate fie cu trenuri InterCity spre Amsterdam, Strasbourg sau Z\xc3\xbcrich, fie prin trenuri de mare vitez\xc4\x83 spre Paris, Londra, K\xc3\xb6ln, Frankfurt, Amsterdam, Marsilia, Bordeaux._NEWLINE_Transportul urban \xc8\x99i interurban este de competen\xc8\x9ba regiunilor, exist\xc3\xa2nd trei societ\xc4\x83\xc8\x9bi de transport \xc3\xaen comun: De Lijn pentru regiunea Flandra, TEC pentru regiunea Valonia \xc8\x99i STIB/MIVB pentru Regiunea Capitalei Bruxelles. Bruxelles este singurul ora\xc8\x99 care are un sistem de metrou, sisteme de transport lejer \xc8\x99i tramvaie exist\xc3\xa2nd \xc3\xaen Bruxelles, Anvers, Charleroi \xc8\x99i Gent. Tramvaiul de coast\xc4\x83 belgian este o linie de tramvai interurban ce func\xc8\x9bioneaz\xc4\x83 de-a lungul \xc3\xaentregului litoral belgian, de la frontiera cu Fran\xc8\x9ba p\xc3\xa2n\xc4\x83 la frontiera cu Olanda._NEWLINE_Belgia are peste 149.000\xc2\xa0km de drumuri amenajate din care peste 1.700\xc2\xa0km de autostr\xc4\x83zi. Marile aglomera\xc8\x9bii dispun de una sau mai multe centuri ocolitoare. Autostr\xc4\x83zile sunt notate cu litera 'A' \xc8\x99i urmeaz\xc4\x83 traseele drumurilor europene, centurile sunt denumite 'ring' \xc8\x99i sunt notate cu litera 'R' iar drumurile na\xc8\x9bionale sunt notate cu litera 'N'._NEWLINE_Portul Anvers este unul dintre cele mai mari porturi mondiale. Este situat pe estuarul r\xc3\xa2ului Escaut \xc8\x99i este un nod intermodal important. Alte porturi maritime sunt portul Bruges situat la Zeebrugge, portul Gent \xc8\x99i portul Ostende. Belgia dispune de peste 2.000\xc2\xa0km de canale navigabile din care peste 1.500\xc2\xa0km sunt utilizate \xc3\xaen mod curent. Principalele porturi interioare sunt cele de la Bruxelles \xc8\x99i Li\xc3\xa8ge.\n_START_SECTION_\nDemografie\n_START_PARAGRAPH_\nBelgia are unul dintre cele mai dens populate teritorii din Europa, 97% din popula\xc8\x9bie locuind \xc3\xaen mediul urban. Cu o densitate a popula\xc8\x9biei de 342 loc/km\xc2\xb2, este a doua din Europa dup\xc4\x83 Olanda (cu excep\xc8\x9bia microstatelor). \xc3\x8en 2004, 92% din popula\xc8\x9bie erau cet\xc4\x83\xc8\x9beni belgieni iar 6% erau cet\xc4\x83\xc8\x9beni ai celorlalte state UE. \xc3\x8en 2007 popula\xc8\x9bia Regiunii Flamande era de 6.117.440 locuitori av\xc3\xa2nd Anvers, Gent \xc8\x99i Bruges drept cele mai populate ora\xc8\x99e, cea a Regiunii Valone era de 3.435.879 locuitori cu Charleroi, Li\xc3\xa8ge \xc8\x99i Namur drept cele mai populate ora\xc8\x99e, iar cea a Regiunii Bruxelles era de 1.031.215 locuitori din care 2 din cele 19 comune aveau peste 100.000 locuitori._NEWLINE_At\xc3\xa2t neerlandeza c\xc3\xa2t \xc8\x99i franceza vorbite \xc3\xaen Belgia au diferen\xc8\x9be minore de vocabular \xc8\x99i de nuan\xc8\x9be semantice fa\xc8\x9b\xc4\x83 de limbile vorbite \xc3\xaen Olanda respectiv Fran\xc8\x9ba. Mul\xc8\x9bi flamanzi folosesc curent dialecte locale flamande \xc3\xaen mediul local. Limba valon\xc4\x83, principala limb\xc4\x83 regional\xc4\x83 din Valonia este actualmente \xc3\xaen\xc8\x9beleas\xc4\x83 \xc8\x99i vorbit\xc4\x83 de un procent infim de popula\xc8\x9bie, \xc3\xaen general persoane \xc3\xaen v\xc3\xa2rst\xc4\x83. Dialectele acesteia precum \xc8\x99i celelalte dialecte tradi\xc8\x9bionale din Valonia nu sunt folosite curent \xc3\xaen via\xc8\x9ba public\xc4\x83._NEWLINE_Nu exist\xc4\x83 statistici oficiale recente cu privire la utilizarea celor trei limbi oficiale sau a dialectelor acestora. Estim\xc4\x83rile cu privire la num\xc4\x83rul vorbitorilor de limba neerlandez\xc4\x83 estimeaz\xc4\x83 procentajul acestora la 57%-60%, cei de limba francez\xc4\x83 reprezint\xc4\x83 aproximativ 40%-43% iar cei vorbitori de limba german\xc4\x83 reprezint\xc4\x83 aproximativ 75.000 persoane, pentru 1% din popula\xc8\x9bie_NEWLINE_Catolicismul a fost unul dintre principalele motive ale independen\xc8\x9bei Belgiei \xc8\x99i a avut un rol important \xc3\xaen istoria \xc8\x9b\xc4\x83rii. Institu\xc8\x9bia regal\xc4\x83 continu\xc4\x83 s\xc4\x83 aib\xc4\x83 \xc3\xaen continuare o reputa\xc8\x9bie de puternic catolic\xc4\x83. Cu toate acestea statul este un stat secular cu o constitu\xc8\x9bie laic\xc4\x83 ce prevede libertatea de religie. Cultele recunoscute oficial sunt subven\xc8\x9bionate de stat, acestea fiind, \xc3\xaen ordinea subven\xc8\x9biilor acordate: catolicismul, islamul, protestantismul, iudaismul, ortodoxismul \xc8\x99i anglicanismul. \xc3\x8en 2007 budismul a efectuat primii pa\xc8\x99i spre recunoa\xc8\x99terea oficial\xc4\x83.\n_START_SECTION_\nCultur\xc4\x83\n_START_PARAGRAPH_\n\xc3\x8en ciuda diviziunilor politice \xc8\x99i lingvistice, regiunea ce corespunde Belgiei actuale a fost centrul \xc3\xaenfloririi unor mari mi\xc8\x99c\xc4\x83ri artistice, care au exercitat o puternic\xc4\x83 influen\xc8\x9b\xc4\x83 asupra artei \xc8\x99i culturii europene. Ast\xc4\x83zi, \xc3\xaentr-o anumit\xc4\x83 m\xc4\x83sur\xc4\x83, via\xc8\x9ba cultural\xc4\x83 este concentrat\xc4\x83 \xc3\xaen fiecare comunitate lingvistic\xc4\x83, o sfer\xc4\x83 cultural\xc4\x83 comun\xc4\x83 fiind greu de realizat din cauza diferitelor bariere. Din anii 1970, nu mai exist\xc4\x83 universit\xc4\x83\xc8\x9bi \xc8\x99i colegii bilingve \xc3\xaen \xc8\x9bar\xc4\x83, cu excep\xc8\x9bia Academiei Militare Regale \xc8\x99i a Academiei Maritime de la Anvers, nici mass-media bilingv\xc4\x83 \xc8\x99i nu exist\xc4\x83 nicio organiza\xc8\x9bie \xc8\x99tiin\xc8\x9bific\xc4\x83 \xc8\x99i cultural\xc4\x83 \xc3\xaen care s\xc4\x83 fie reprezentate ambele comunit\xc4\x83\xc8\x9bi. For\xc8\x9bele ce \xc3\xaei \xc8\x9bineau odinioar\xc4\x83 pe belgieni \xc3\xaempreun\xc4\x83\xe2\x80\x94romano-catolicismul \xc8\x99i opozi\xc8\x9bia economic\xc4\x83 \xc8\x99i politic\xc4\x83 fa\xc8\x9b\xc4\x83 de \xc8\x9a\xc4\x83rile de Jos\xe2\x80\x94nu mai au putere.\n_START_SECTION_\nArt\xc4\x83\n_START_PARAGRAPH_\nContribu\xc8\x9biile \xc3\xaen domeniul picturii \xc8\x99i arhitecturii au fost deosebit de bogate. Arta mosan\xc4\x83, cea neerlandez\xc4\x83 veche, Rena\xc8\x99terea flamand\xc4\x83 \xc8\x99i pictura baroc\xc4\x83 \xc8\x99i marile exemple de arhitectur\xc4\x83 romanesc\xc4\x83, gotic\xc4\x83, renascentist\xc4\x83 \xc8\x99i baroc\xc4\x83 sunt pietre de hotar \xc3\xaen istoria artei. \xc3\x8en vreme ce arta secolului al XV-lea \xc3\xaen \xc8\x9a\xc4\x83rile de Jos a fost dominat\xc4\x83 de picturile religioase ale lui Jan van Eyck \xc8\x99i Rogier van der Weyden, secolul al XVI-lea se caracterizeaz\xc4\x83 printr-o gam\xc4\x83 mai larg\xc4\x83 de stiluri, cum ar fi peisajele lui Peter Breughel \xc8\x99i reprezentarea anticului de c\xc4\x83tre Lambert Lombard. De\xc8\x99i stilul baroc al lui Peter Paul Rubens \xc8\x99i Anthony van Dyck au \xc3\xaenflorit la \xc3\xaenceputul secolului al XVII-lea \xc3\xaen \xc8\x9a\xc4\x83rile de Jos Meridionale, ea s-a aflat \xc3\xaen declin \xc3\xaen alte p\xc4\x83r\xc8\x9bi._NEWLINE_\xc3\x8en secolele al XIX-lea \xc8\x99i al XX-lea, au ap\xc4\x83rut numero\xc8\x99i pictori romantici, expresioni\xc8\x99ti \xc8\x99i suprareali\xc8\x99ti, \xc3\xaentre care James Ensor \xc8\x99i ceilal\xc8\x9bi arti\xc8\x99ti din grupul Les XX, Constant Permeke, Paul Delvaux \xc8\x99i Ren\xc3\xa9 Magritte. Mi\xc8\x99carea avangardist\xc4\x83 CoBrA a ap\xc4\x83rut \xc3\xaen anii 1950, iar sculptorul Panamarenko r\xc4\x83m\xc3\xa2ne o remarcabil\xc4\x83 figur\xc4\x83 a artei contemporane. Artistul multidisciplinar Jan Fabre \xc8\x99i pictorul Luc Tuymans sunt alte figuri de renume interna\xc8\x9bional de pe scena artei contemporane._NEWLINE_Contribu\xc8\x9biile belgienilor la arhitectur\xc4\x83 au continuat \xc3\xaen secolele al XIX-lea \xc8\x99i al XX-lea, inclusiv prin operele lui Victor Horta \xc8\x99i Henry van de Velde, principalii ini\xc8\x9biatori ai curentului Art Nouveau._NEWLINE_Muzica vocal\xc4\x83 din \xc8\x98coala Franco-Flamand\xc4\x83 s-a dezvoltat \xc3\xaen sudul \xc8\x9a\xc4\x83rilor de Jos \xc8\x99i a reprezentat o important\xc4\x83 contribu\xc8\x9bie la cultura Rena\xc8\x99terii. \xc3\x8en secolele al XIX-lea \xc8\x99i al XX-lea, s-au eviden\xc8\x9biat mari violoni\xc8\x99ti, cum ar fi Henri Vieuxtemps, Eug\xc3\xa8ne Ysa\xc3\xbfe \xc8\x99i Arthur Grumiaux, \xc3\xaen vreme ce Adolphe Sax a inventat \xc3\xaen 1846 saxofonul. Compozitorul C\xc3\xa9sar Franck s-a n\xc4\x83scut \xc3\xaen Li\xc3\xa8ge \xc3\xaen 1822. Muzica contemporan\xc4\x83 din Belgia are \xc8\x99i ea o reputa\xc8\x9bie deosebit\xc4\x83. Jazzistul Toots Thielemans \xc8\x99i c\xc3\xa2nt\xc4\x83re\xc8\x9bul Jacques Brel au devenit celebri. \xc3\x8en muzica pop/rock, Telex, Front 242, K's Choice, Hooverphonic, Zap Mama, Soulwax \xc8\x99i dEUS sunt celebre. Pe scena heavy metal, forma\xc8\x9bii ca Machiavel, Channel Zero \xc8\x99i Enthroned au admiratori \xc3\xaen toat\xc4\x83 lumea._NEWLINE_\xc3\x8en Belgia a ap\xc4\x83rut \xc8\x99i s-a dezvoltat genul de muzic\xc4\x83 electronic\xc4\x83 New Beat._NEWLINE_Belgia a dat lumii mai mul\xc8\x9bi scriitori celebri, \xc3\xaentre care se num\xc4\x83r\xc4\x83 poetul Emile Verhaeren \xc8\x99i romancierii Hendrik Conscience, Georges Simenon, Suzanne Lilar \xc8\x99i Am\xc3\xa9lie Nothomb. Poetul \xc8\x99i dramaturgul Maurice Maeterlinck a ob\xc8\x9binut Premiul Nobel pentru Literatur\xc4\x83 \xc3\xaen 1911. Aventurile lui Tintin de Herg\xc3\xa9 este cea mai celebr\xc4\x83 band\xc4\x83 desenat\xc4\x83 franco-belgian\xc4\x83, dar mul\xc8\x9bi mari autori, ca Peyo (\xc8\x98trumfii), Andr\xc3\xa9 Franquin (Gaston Lagaffe), Edgar P. Jacobs \xc8\x99i Willy Vandersteen au adus industriei belgiene a benzilor desenate un renume mondial._NEWLINE_Cinematografia belgian\xc4\x83 a transpus pe ecran romane flamande. Al\xc8\x9bi regizori belgieni au fost \xc8\x99i Andr\xc3\xa9 Delvaux, Stijn Coninx, Luc \xc8\x99i Jean-Pierre Dardenne; celebri actori au fost Jan Decleir \xc8\x99i Marie Gillain; iar \xc3\xaentre cele mai apreciate filme se num\xc4\x83r\xc4\x83 C'est arriv\xc3\xa9 pr\xc3\xa8s de chez vous \xc8\x99i Afacerea Alzheimer. \xc3\x8en anii 1980, Academia Regal\xc4\x83 de Arte Frumoase din Anvers a produs importan\xc8\x9bi creatori de mod\xc4\x83, cunoscu\xc8\x9bi sub numele de Cei \xc8\x98ase de la Anvers.\n_START_SECTION_\nFolclor\n_START_PARAGRAPH_\nFoclorul joac\xc4\x83 un rol major \xc3\xaen via\xc8\x9ba cultural\xc4\x83 belgian\xc4\x83: \xc8\x9bara are un num\xc4\x83r deosebit de mare de procesiuni, cavalcade, parade, ommegangs \xc8\x99i ducasses, \xe2\x80\x9ekermesse\xe2\x80\x9d \xc8\x99i alte festivaluri locale, aproape mereu cu un fundal sau un istoric religios. Carnavalul de la Binche cu celebrii s\xc4\x83i Gilles, \xc8\x99i \xe2\x80\x9euria\xc8\x99ii \xc8\x99i balaurii\xe2\x80\x9d din procesiunile de la Ath, Bruxelles, Dendermonde, Mechelen \xc8\x99i Mons sunt recunoscu\xc8\x9bi de UNESCO drept capodopere ale tezaurului oral intangibil al omenirii._NEWLINE_Alte exemple sunt carnavalul din Aalst; \xc3\xaenc\xc4\x83 foarte religioasele procesiuni ale Sf\xc3\xa2ntului S\xc3\xa2nge din Bruges, Virga Jesse Basilica din Hasselt \xc8\x99i Basilica Doamnei Noastre din Hanswijk, Mechelen; festivalul de 15 august  din Li\xc3\xa8ge; \xc8\x99i festivalul valon din Namur. Ini\xc8\x9biat \xc3\xaen 1832 \xc8\x99i revitalizat \xc3\xaen anii 1960, Gentse Feesten au devenit o tradi\xc8\x9bie modern\xc4\x83. O mare s\xc4\x83rb\xc4\x83toare neoficial\xc4\x83 este \xc8\x99i ziua Sf\xc3\xa2ntului Nicolae, o s\xc4\x83rb\xc4\x83toare pentru copii, \xc8\x99i, la Li\xc3\xa8ge, pentru studen\xc8\x9bi.\n_START_SECTION_\n\xc8\x98tiin\xc8\x9be\n_START_PARAGRAPH_\n\xc3\x8enflorirea Europei Occidentale \xc3\xaen secolul al XVI-lea a fost bazat\xc4\x83 \xc8\x99i pe lucr\xc4\x83rile cartografului Gerardus Mercator, ale anatomistului Andreas Vesalius, ale botanistului Rembert Dodoens \xc8\x99i ale matematicianului Simon Stevin printre cei mai influen\xc8\x9bi oameni de \xc8\x99tiin\xc8\x9b\xc4\x83._NEWLINE_Chimistul Ernest Solvay \xc8\x99i inginerul Zenobe Gramme (\xc3\x89cole Industrielle de Li\xc3\xa8ge) sunt cunoscu\xc8\x9bi pentru procesul Solvay \xc8\x99i, respectiv, dinamul Gramme, dezvoltate \xc3\xaen anii 1860. Bachelita a fost dezvoltat\xc4\x83 \xc3\xaen 1907\xe2\x80\x931909 de Leo Baekeland. Ernest Solvay a fost \xc8\x99i un mare filantrop, numele s\xc4\x83u fiind purtat de Institutul de Sociologie Solvay, de \xc8\x98coala Solvay de Economie \xc8\x99i Management din Bruxelles \xc8\x99i de Institutuele Interna\xc8\x9bionale Solvay pentru Fizic\xc4\x83 \xc8\x99i Chimie, care fac ast\xc4\x83zi parte din Universit\xc3\xa9 Libre de Bruxelles. \xc3\x8en 1911, el a demarat o serie de conferin\xc8\x9be, Conferin\xc8\x9bele Solvay despre Fizic\xc4\x83 \xc8\x99i Chimie, care au avut un profund impact asupra evolu\xc8\x9biei fizicii cuantice \xc8\x99i chimiei. O mare contribu\xc8\x9bie \xc3\xaen \xc8\x99tiin\xc8\x9ba fundamental\xc4\x83 se datoreaz\xc4\x83 unui belgian, Georges Lema\xc3\xaetre (Universitatea Catolic\xc4\x83 din Leuven), creditat cu propunerea teoriei Big Bangului pentru originea universului, \xc3\xaen 1927._NEWLINE_Trei Premii Nobel pentru Fiziologie sau Medicin\xc4\x83 au fost acordate unor belgieni: Jules Bordet (Universit\xc3\xa9 Libre de Bruxelles) \xc3\xaen 1919, Corneille Heymans (Universitatea Gent) \xc3\xaen 1938 \xc8\x99i Albert Claude (Universit\xc3\xa9 Libre de Bruxelles) \xc3\xaempreun\xc4\x83 cu Christian De Duve (Universit\xc3\xa9 Catholique de Louvain) \xc3\xaen 1974. Ilya Prigogine (Universit\xc3\xa9 Libre de Bruxelles) a primit Premiul Nobel pentru Chimie \xc3\xaen 1977. Doi matematicieni belgieni au primit medalia Fields: Pierre Deligne \xc3\xaen 1978 \xc8\x99i Jean Bourgain \xc3\xaen 1994.\n_START_SECTION_\nSport\n_START_PARAGRAPH_\nFotbalul \xc8\x99i ciclismul sunt sporturi populare \xc3\xaen r\xc3\xa2ndul belgienilor. Eddy Merckx este considerat a fi cel mai mare ciclist din toate timpurile. \xc3\x8en fotbal Jupiler League este competi\xc8\x9bia fotbalistic\xc4\x83 cea mai important\xc4\x83, iar cluburi ca R.S.C. Anderlecht au avut deseori succese importante pe plan european. \xc3\x8en ultimii ani dou\xc4\x83 juc\xc4\x83toare de tenis belgiene au avut succese importante, fiecare clas\xc3\xa2ndu-se pe prima pozi\xc8\x9bie \xc3\xaen clasamentul WTA, este vorba de Kim Clijsters \xc8\x99i Justine Henin._NEWLINE_Circuitul Spa-Francorchamps g\xc4\x83zduie\xc8\x99te Marele Premiu al Belgiei din calendarul competi\xc8\x9biei Formula 1. Pilotul belgian Jacky Ickx a c\xc3\xa2\xc8\x99tigat 8 mari premii \xc8\x99i a terminat de dou\xc4\x83 ori pe locul doi \xc3\xaen Campionatul Mondial de Formula 1. Thierry Boutsen este un alt pilot belgian ce a c\xc3\xa2\xc8\x99tigat 3 curse \xc3\xaen 1989 \xc8\x99i 1990._NEWLINE_\xc3\x8en 1920 ora\xc8\x99ul Anvers a g\xc4\x83zduit Jocurile Olimpice de var\xc4\x83, \xc3\xaen 2000 Belgia a g\xc4\x83zduit \xc3\xaempreun\xc4\x83 cu Olanda Campionatul European de Fotbal iar Beneluxul \xc8\x99i-a depus candidatura pentru a g\xc4\x83zdui edi\xc8\x9bia din 2018 a Campionatului Mondial de Fotbal.\n_START_SECTION_\nGastronomie\n_START_PARAGRAPH_\nBelgia este cunoscut\xc4\x83 la nivel interna\xc8\x9bional pentru specialit\xc4\x83\xc8\x9bile ei gastronomice. Numeroase restaurante belgiene pot fi g\xc4\x83site \xc3\xaen ghiduri gastronomice importante, ca de exemplu Ghidul Michelin. Gofrele, cartofii pr\xc4\x83ji\xc8\x9bi \xc8\x99i midiile sunt printre cele mai cunoscute specialit\xc4\x83\xc8\x9bi belgiene, dar exist\xc4\x83 numeroase specialit\xc4\x83\xc8\x9bi locale. Belgia este renumit\xc4\x83 pentru ciocolata produs\xc4\x83 aici, numeroase m\xc4\x83rci locale devenind foarte cunoscute pe plan interna\xc8\x9bional._NEWLINE_Belgia este cunoscut\xc4\x83 de asemenea pentru cele peste 500 specialit\xc4\x83\xc8\x9bi de bere. Berea belgian\xc4\x83 con\xc8\x9bine una dintre cele mai mari variet\xc4\x83\xc8\x9bi de beri de calitate din lume, de la bere blond\xc4\x83 \xc8\x99i brun\xc4\x83 p\xc3\xa2n\xc4\x83 la celebrele beri trapiste \xc8\x99i lambic. Originile berii belgiene se g\xc4\x83sesc \xc3\xaen evul mediu c\xc3\xa2nd m\xc4\x83n\xc4\x83stirile o produceau pentru consumul propriu \xc8\x99i mai t\xc3\xa2rziu ca un mijloc de a-\xc8\x99i rotunji veniturile. Cu toate c\xc4\x83 actualmente produc\xc8\x9bia de bere este dominat\xc4\x83 de corpora\xc8\x9biile interna\xc8\x9bionale Inbev \xc8\x99i Alken Maes, continu\xc4\x83 s\xc4\x83 existe aproximativ 125 ber\xc4\x83rii independente \xc3\xaen \xc3\xaentreaga \xc8\x9bar\xc4\x83."